Document ID: /roh_data/filtered/fineweb-2-filterrobots_roh.jsonl.gz/42930

Dapi 35 onns mainan Theres ed Anton Häfner il Volg a Ramosch. La butia a l'ur da la fracziun da Ramosch consista dad ina furnaria, la Posta ed apunta la butia sezza. Oravant tut ils 500 abitants ed abitantas da las fracziuns Ramosch e Vnà vegnan qua a far las cumpras.
Anton Häfner e sia dunna van plaunet ma segir en direcziun pensiun. Perquai prevesan els da chalar e vulessan chattar ina successiun.
Agid da la fundaziun Vnà
La Fundaziun Vnà vul palpar il puls dals abitants. Ils 4 d'october organisescha ella perquai ina saira d’orientaziun. A quella chaschun vul la fundaziun preschentar differents models per manar enavant ina butia.
Nus sperain sin grond interess – la populaziun è la basa per il surviver da la butia.
RR actualitad 12:00